Tina Cartey Hansen (KF), 2025-10-23:
Tak for ordet.
I Det Konservative Folkeparti deler vi EU's og regeringens ambition om at gøre det nemmere for flere danskere at vælge en elbil.
Vi er allerede godt på vej i Danmark med 65,6 pct. af de nyregistrerede biler, som er elbiler, så det går den rigtige vej.
Dog er det vigtigt, at den grønne omstilling ikke kun er for dem med egen indkørsel; den skal være for alle.
Det er både rimeligt og nødvendigt, hvis vi skal tage transportens CO 2 -udledning alvorligt.
Jeg bor selv i et alment etagebyggeri, og jeg kender til de diskussioner, der kan være i en boligforening, i forhold til hvor mange pladser der skal være til min og andres elbiler.
For vi har brug for flere ladepunkter i hele landet, og det skal være enklere at køre grønt og få lov til at sætte ladestandere op, også når man bor i leje-, andels- eller ejerbolig.
For os handler den grønne omstilling ikke om symbolpolitik, men om praktiske løsninger, ansvar og langsigtet bæredygtighed.
Men når vi åbner for opsætning af ladepunkter på fællesarealer, skal det ske med orden, ansvar og omtanke.
Der skal ikke kun være styr på opsætningen, men også på vedligeholdelsen og på, hvordan det hele ser ud.
Vi skal undgå, at vores boligområder ender som et virvar af kabler og bokse, hvor hver beboer gør det på sin egen måde.
Der skal være mulighed for, at ejere og foreninger kan stille rimelige krav til udseende, placering og sikkerhed, så det bliver grønt, men også pænt og funktionelt.
Som flere høringssvar påpeger, kan det her lovforslag ses som en indskrænkelse af den private ejendomsret.
En bygning bliver reelt frataget en mulighed for at bestemme over sin egen grund, og noget af den bekymring udspringer bl.a. af, at der i lovforslaget ikke er noget krav om, at ladepunkter kun må stå på parkeringspladser, og det ser vi som en udfordring.
Så vi efterlyser en klar afgrænsning, så fællesarealer som legepladser, grønne opholdsrum og gangarealer ikke kommer i spil til ladestandere.
En anden ting, vi også skal have blik for, er, hvad der sker, når folk flytter.
For lovforslaget slår fast, at det som udgangspunkt er lejeren eller beboeren, der har pligt til at fjerne ladepunktet og til at reetablere, når vedkommende flytter ud, med mulighed for at udlejeren og eller foreningen kan lade det blive stående efter aftale, og det er jo en fornuftig løsning.
Men vi ved også, at den slags bestemmelser i praksis kan give tvivl og uenighed, for hvad indebærer reetablering præcis?
Hvem skal betale, hvis installationen påvirker fællesarealer?
Så det er vigtigt, at reglerne kommunikeres klart, sådan at både lejere og udlejere forstår deres rettigheder og pligter, så vi undgår unødige konflikter.
En grøn lov skal ikke føre til grå konflikter.
Så vi i Det Konservative Folkeparti støtter hensigten og den grønne ambition bag lovforslaget i forbindelse med retten til at etablere ladepunkter.
Det er vigtigt, at vi gør det lettere at køre grønt, og at også lejere og beboere i lejligheder får en reel mulighed for at være med.
Men vi har de opmærksomhedspunkter, jeg har nævnt, og vi vil i udvalgsbehandlingen sikre, at der er klarhed omkring ansvaret, og at eventuelle uenigheder kan håndteres med dialog og fornuft, og at der er respekt for både ejerskab og æstetik.
Den grønne omstilling skal ikke bare virke på papiret; den skal virke i den virkelige verden.
Tak for ordet.